**สิทธิความเท่าเทียมและการไม่เลือกปฏิบัติ**

คนพิการมีสิทธิเท่าเทียมกันเหมือนกับบุคคลอื่นๆ ภายใต้กฎหมาย และมีสิทธิที่ได้รับความคุ้มครองและสิทธิประโยชน์ที่เท่าเทียมกันกับบุคคลอื่น ๆ ตามกฎหมายโดยปราศจากการเลือกปฏิบัติสาเหตุเพราะความพิการ

**สิทธิการมีชีวิต เสรีภาพ และความมั่นคงของบุคคล**

คนพิการทุกคนมีสิทธิตั้งแต่กำเนิดในการมีชีวิต และคนพิการจะไม่ถูกลิดรอนเสรีภาพใด ๆ โดยมิชอบด้วยกฎหมายหรือตามอำเภอใจ และจะไม่ถูกลิดรอนสิทธิเสรีภาพเพราะความพิการ

**สิทธิได้รับการยอมรับว่ามีความสามารถตามกฎหมายบนพื้นฐานอันเท่าเทียมกัน**

คนพิการสามารถเข้าถึงกฎหมายในทุกด้านสำหรับการดำรงชีวิตได้อย่างเท่าเทียมกับบุคคลอื่น โดยได้รับการช่วยเหลืออย่างสมเหตุสมผลเพื่อให้เข้าถึงกระบวนการยุติธรรมได้อย่างมีประสิทธิภาพ

**เสรีภาพจาการถูกทรมาน หรือการลงโทษ หรือการปฏิบัติที่โหดร้ายไร้มนุษยธรรม หรือย่ำยีศักดิ์ศรี**

คนพิการจะต้องยินยอมอย่างเสรีก่อนที่จะได้รับการรักษาทางการแพทย์หรือทางวิทยาศาสตร์ รวมทั้งกฎหมายคุ้มครองคนพิการจากการถูกทรมาน หรือการลงโทษที่โหดร้ายไร้มนุษยธรรม หรือย่ำยีศักดิ์ศรีบนพื้นฐานกับบุคคลอื่น

**เสรีภาพจาการถูกแสวงหาประโยชน์ การใช้ความรุนแรงและการล่วงละเมิด**

คนพิการได้รับการคุ้มครองทั้งภายในและภายนอกทีอยู่อาศัยจากการถูกแสวงหาประโยชน์ การใช้
ความรุนแรงและการล่วงละเมิด

**เสรีภาพในการย้ายถิ่นฐานและการถือสัญชาติ**

คนพิการสามารถย้ายถิ่นฐานและเลือกที่อยู่อาศัยของตนเอง และสามารถถือสัญชาติเหมือนบุคคลอื่น ซึ่งสามารถได้รับและเปลี่ยนแปลงสัญชาติได้

**สิทธิในการอาศัยอยู่ในชุมชน**

คนพิการสามารถใช้ชีวิตอย่างอิสระร่วมกับบุคคลอื่นในชุมชนได้อย่างอิสระและเท่าเทียมกัน

**เสรีภาพในการแสดงออกและแสดงความคิดเห็น และการเข้าถึงสารสนเทศ**

 คนพิการสามารถแสดงออกและแสดงความคิดเห็น และเข้าถึงข้อมูล ข่าวสาร สารสนเทศ ได้อย่างเต็มที่และเท่าเทียมกันกับบุคคลอื่น

**สิทธิการเคารพการเป็นส่วนตัว**
 คนพิการสามารถมีที่อยู่อาศัยหรือการจัดที่อยู่อาศัยลักษณะใดโดยไม่ถูกแทรกแซงความเป็นส่วนตัวในทุกด้าน โดยมิชอบด้วยกฎหมายหรือถูกลบหลู่เกียรติยศและชื่อเสียงโดยมิชอบด้วยกฎหมาย

**สิทธิการเคารพในการสร้างครอบครัวและสถาบันครอบครัว** คนพิการสามารถสมรส มีครอบครัว และมีความเป็นบิดามารดาและความสัมพันธ์ต่างๆบนพื้นฐานที่เท่าเทียมกับบุคคลอื่นโดยไม่เลือกปฏิบัติ

**สิทธิด้านสุขภาพ** คนพิการสามารถอุปโภคมาตรฐานสาธารณสุขที่สูงสุดเท่าที่จะหาได้โดยปราศจากการเลือกปฏิบัติเพราะเหตุจากความพิการ

**สิทธิทางการศึกษา** คนพิการสามารถมีการศึกษาแบบเรียนร่วมในทุกระดับและการเรียนรู้ตลอดชีวิต โดยปราศจากการเลือกปฏิบัติ

**สิทธิด้านการทำงาน** คนพิการสามารถมีโอกาสที่จะหาเลี้ยงชีพโดยการทำงานที่ตนสามารถเป็นผู้ตัดสินใจเลือกได้โดยอิสระ และได้รับการยอมรับในตลาดแรงงาน และทำงานในสภาพแวดล้อมการทำงานที่เปิดกว้างทำงานร่วมกัน และที่คนพิการสามารเข้าถึงได้

**สิทธิสำหรับมาตรฐานความเป็นอยู่ที่เพียงพอ** คนพิการได้รับมาตรฐานความเป็นอยู่ที่เพียงพอสำหรับตนและครอบครัว รวมถึงอาหาร เครื่องนุ่งห่ม และที่อยู่อาศัยที่เพียงพอ และสภาพการครองชีพที่ดีอย่างต่อเนื่อง

**สิทธิการมีส่วนร่วมทางการเมืองและเรื่องสาธารณะ**  คนพิการสามารถมีส่วนร่วมทางการเมือง ในองคืกรพัฒนาเอกชน และสามารถทำงานด้านสาธารณะ บนพื้นฐานที่เท่าเทียมกับบุคคลอื่น

**สิทธิการมีส่วนร่วมทางวัฒนธรรม นันทนาการ การผ่อนคลายยามว่าง และกีฬา** คนพิการสามารถมีส่วนร่วมทางวัฒนธรรม พัฒนาสร้างสรรค์งาน โดยได้รับความคุ้มครองทรัพย์สินทางปัญญาตามกฎหมาย และเข้าถึงกิจกรรมนันทนาการ การจัดกีฬา และท่องเที่ยว บนพื้นฐานที่เท่าเทียมกับบุคคลอื่น